钦定古今图书集成/明伦汇编/氏族典/第060卷 > 徐标
## 钦定古今图书集成/明伦汇编/氏族典/第060卷 > 徐标

按《济宁州志》：“标字准明。幼擅圣童之誉，读书慕节烈，
慨然有当世志。筮仕知信阳州，以最迁都水郎，督南
河，塞建义决口，修高宝石堤。擢河南参议，备兵徐州。
豫寇突犯江淮，遣精锐间出，破擒渠帅，歼馘甚众。内
艰归，内外交章论列无虚日。起复凤泗监军，寻升副
都御史，抚畿南。陛见，慷慨陈时事得失，内外机宜，上”
为欷歔。复奏《屯田、车战》诸策，反复数千言。上改容纳
之，谕曰：“雪耻复仇，治军歼贼，一以付卿，朕不中制。”标
出，夜漏下二十刻矣。赐内膳金帛，抵任，劾属吏不法
者，条上《兴屯选练》及《地方利病》二十馀疏，皆允行。闯
贼犯山右，晋兵部右侍郎，督畿南、山东、河北。俄而宣、
大相继陷，叛弁李茂春等执标迎降，标裂眦奋骂不
屈，贼抽刃砍中项，标死之。